- Blir nektet bankkonto uten lov
Folk med betalingsanmerkninger er en risikogruppe bankene helst slipper å ha noe å gjøre med. Er du i denne gruppen, må du sannsynligvis klare deg uten kredittkort eller VISA-kort med mulighet for overtrekk. Men hva gjør du hvis du nektes et kundeforhold i banken overhodet - og en konto å ha lønnen din på?Ifølge Gjeldsoffer-Alliansen (GOA) er problemstillingen alvorlig og langt ifra ekstraordinær. - At folk med betalingsanmerkninger nektes bankkonto er noe vi hører mye om. I fjor fikk jeg opp mot femti henvendelser på dette. Det setter folk i en en svært vanskelig livssituasjon. I dag kan man jo ikke lenger få lønn i kontanter - arbeidsgivere forlanger at du har en konto, sier GOA-leder Bengt Scheldt.I henhold til Finansavtalelovens paragraf 14 kan ikke banker uten saklig grunn avslå innskudd eller å utføre betalingsoppdrag på vanlige vilkår. - Så er spørsmålet hva som er saklig grunn. Dette vil ofte være opp til den enkelte bank, for loven er jo ikke veldig retningsgivende i seg selv, sier kommunikasjonsdirektør Leif Osland i Finansnæringens Fellesorganisasjon (FNO).Bengt Scheldt synes ikke bankene har så fritt tolkningsrom. Å gi avslag grunnet ordinære betalingsanmerkninger, mener han ikke oppfyller kravet til saklig grunn. - Vanlige betalingsanmerkninger er ikke saklig grunn til å nekte innskudd, og slik tvinge folk til å ha pengene sine i madrassen. Men tilgang til kort eller lån kan de nekte, og det er noe vi støtter fullt ut, sier Scheldt.- Sier du at bankene nekter folk konto uten at de har lov til det? - Ja, det skjer stadig vekk. Kan jeg få det dokumentert, vil jeg gå til Stortinget og forsøke å få en tilføyelse i lovverket. Oftest blir avslagene gitt muntlig i skranken, sier Scheldt.Informasjonssjef i DNB, Thomas Midteide, gir sin sympati til de som blir rammet av lukkede bankdører: - Jeg har definitivt forståelse for at det er frustrerende, for da er man jo i en klemme. Det blir fort en vrien situasjon, vedkjenner han.Det vanlige er imidlertid at kortprodukter som VISA og Mastercard droppes. At man nektes konto skal mer til:- Du blir ikke nektet som kunde hvis du har én betalingsanmerkning. Men hvis man har et omfattende misbruk og et stort antall betalingsanmerkninger, risikerer man å ikke få opprettet konto heller, forklarer han.- Hvordan mener du man skal greie seg uten bankkonto? - Da må man alliere seg med andre inntil betalingsanmerkningene går ut, og man starter på blanke ark igjen. Om ikke med venner, så først og fremst familie, råder Midteide - som vedkjenner at det kan være utfordrende:- Har man rotet så mye at banken ikke vil ha et kundeforhold med deg, så er det jo gjerne et tillitsforhold som står på prøve i familien også, sier han. Betalingsanmerkninger registreres i registere som alle banker har tilgang til igjennom kredittopplysningsbyråer. Etter fire år regnes de automatisk som foreldet, og blir slettet. De slettes også fortløpende etter hvert som saker blir oppgjort.Informasjonssjef Thomas Sevang i Nordea forteller at folk med betalingsanmerkninger normalt får opprettet konto hos dem, men bekrefter at det vil være tilfeller hvor de nekter kundeforhold helt. Men på spørsmål om når det er aktuelt, og hvor grensen går, er Sevang sparsom med detaljene. I stedet viser han til kriterier oppgitt i Finansavtaleloven: «Svik mot banken» og «mistanke om kriminalitet». En nærmere utredning av Nordeas egne kriterier og hvordan de tolker lovens ordlyd i praksis, ønsker ikke Sevang å gi. - Policyen vår er av vi forholder oss til Finansavtaleloven, og ut over det behandler vi det på basis fra gang til gang. Jeg er skeptisk til å uttale meg kategorisk, sier han, og fremholder at det ikke er en problemstilling de opplever ofte.Ifølge Bengt Scheldt i Gjeldsoffer-alliansen blir ofte løsningen for folk som blir avvist, å gå tilbake til banken og be om en skikkelig redegjørelse. - Jeg anbefaler folk å gå til banken og insitere på å få avslaget skriftlig. Da er det mange banker som snur ganske raskt. Jeg har vært med en del mennesker i banken som først har fått avslag, og har alltid fått aksept, forteller GOA-lederen.Finansnæringens Fellesorganisasjon (FNO) fører ikke statistikk over personer som nektes kundeforhold i bankvesenet. Kommunikasjonsdirektør Leif Osland sier de ikke har inntrykk av at det er et omfattende problem, og viser til Finansklagenemnda, som ikke har registrert noen klagesaker.
Har du betalingsanmerkninger risikerer du å bli nektet vanlig konto i banken. Gjeldsoffer-Alliansen mener folk tvinges til å ha pengene sine i madrassen uten saklig grunn.